钦定古今图书集成/明伦汇编/闺媛典/第313卷 > 皇清四十六 > 王梦鼐妾张氏
## 钦定古今图书集成/明伦汇编/闺媛典/第313卷 > 皇清四十六 > 王梦鼐妾张氏

按《常熟县志》：张氏，保定知府王梦鼐妾。梦鼐娶于龚，有淑德，虑无子，置簉娶戴及张。龚没，戴生子家震，张生家乂。崇祯己卯，梦鼐补知襄城县，累迁保定知府。戴与张皆留于家，晓暮𦈞绩，均劳同苦，恒泣下，各相慰藉。鼐家书有云：“‘官二千石而家无一岁之储，犹烦仳𠌯之叹’。可感也。壬午，鼐没于官，戴年三十，张二十” 四，讣至，恸欲绝。丧归，衰绖徒跣，携子若女，迎柩入所居室，曰：“先人之敝庐，魂魄犹恋也。” 上食哭泣，哀动路人。或谓张年尤少，难守，张指孤曰：“吾何难身殉？孤在，特忍死以俟之耳。” 遂与戴同心守节，庀治家政，布蔬操作，门内肃然。顺治丁亥，戴没，张抚二子，延师教诲。长而授婚析箸，纤悉一均。晚岁长斋事佛，凡历苦节四十馀年。康熙二十五年，巡抚汤斌表其庐。